Orkney-paar gesoek vir ‘skelmstreke’Wilhelm Petrus Miller (52) en sy lewensmaat, John Clare Miller (25). Foto: SAPD Die Noordwes-polisie is dringend op soek na twee mans in verband met verskeie klagtes van bedrog en diefstal wat in Orkney gepleeg is. Kol. Sabata Mokgwabone, provinsiale polisiewoordvoerder, het Woensdag aan Maroela Media gesê daar word beweer dat Wilhelm Petrus Miller (52) en sy lewensmaat, John Clare Miller (25), in April vanjaar ŉ huis in Orkney verhuur het. Dit het hulle gedoen terwyl hulle self die huurders van die huis was. “Hulle albei het vermoedelik dieselfde huis in Miltonlaan in die plaaslike gemeenskapskoerant geadverteer as te huur. Mense het deposito’s in kontant of deur internetbetalings gedoen, maar kon nooit intrek nie omdat die twee steeds die huis beset het,” het Mokgwabone gesê. Mokgwabone het gesê die paar word gesoek in verband met 70 klagtes van bedrog en diefstal. “Die mans het ook hul dienste as boukontrakteurs geadverteer en ŉ 70%-deposito van die geld versoek om die werk te doen, maar nooit met die bouwerk begin nie.” Die twee moes vroeër vanjaar in die Klerksdorp-landdroshof verskyn in verband met ŉ ander bedrogsaak, maar het versuim. Hulle woon nie meer by die adres in Orkney nie en dit is nie bekend waar hulle tans is nie. ŉ Lasbrief vir hul inhegtenisneming is op 18 Mei deur die Orkney-landdroshof uitgereik. Mense wat weet waar dié twee hulle mag bevind, word versoek om die ondersoekbeampte, ao. Connie Nepgen van die Klerksdorp-speurdiens, by 018 464 5038 of 073 133 3264 te bel. Lees ook: Orkney-‘swendelaars’ só vasgetrek